Тооно Нагико

Тооно Нагико (японоор 遠野なぎこ, анхандаа ханз үсгээр 遠野凪子 гэж бичдэг байсан → [tōno nagiko]; англи латин үсгээр  хэвшсэн нь Nagiko Tono, жинхэнэ нэр нь 青木秋美 → Аоки Акими) — 1979 онд улсынхаа Канагава аймагт төрсөн, 1999 оны «Сүзүран» гэдэг нэртэй ОАК-ны гол дүрээр Монголын үзэгчдийн эчнээ танил болсон Япон улсын эмэгтэй жүжигчин. Тохо Гэйно, Wild Vision, Cast Power-т харьяалагддаг байгаад 2024 оны 9 сарын 30-нд бие дааж, Ракүкюүэн компанитай хамтран ажиллаж байгаад 2025 оны 2 сарын 1-нд чөлөөт уран бүтээлч болжээ.

Намтар
Тооно 6 настайгаасаа хүүхдийн дүр бүтээж, жүжигчний авьяас нь тодорсон юм.
1991 онд Асахи телевизийн "Чоожин Сэнтай Жетман" (Шувуун хүний эскадриль - Жетман) олон ангит кинонд жинхэнэ нэрээрээ туслах дүр бүтээж анх телевизийн дэлгэцнээ гарчээ.
1994 онд мөн Асахи телевизийн "Ёмэ но дэрү макү" (Эхнэрийн ээлж) олон ангит кинонд Тооно Нагико гэх нэрээр гол дүрүүдийн нэгийг бүтээсэн.
1995 онд NHK телевизийн түүхэн ОАК "Хачи дай Шёогүн Ёшимүнэ" (Наймдугаар шёогүн Ёшимүнэ), TBS телевизийн ОАК "Мисэйнэн" (Насанд хүрээгүй хүн)-д тоглов.
1999 онд NHK телевизийн өглөөний ОАК "Сүзүран"-ий гол дүр Токива Моэгийн залуу насны дүрийг бүтээв.
2001 онд дэлгэцнээ гарсан "Нихон но күрои нацү-Энзай" (Японы хар зун-хилс хэрэг) киноны дүрээрээ Японы кино шүүмжлэгчдийн холбооны шилдэг шинэ жүжигчний шагнал хүртжээ.
2002 онд "Үми ва митэ ита" (Далай тольдож байлаа) кинонд анх удаа нүцгэлэв.
2005 онд "Фүюү но римпү" (Өвлийн тойрон бүжиг) ОАК-ны гол дүр Мизүшима Шинобүгийн дүрд тогложээ.
2007 онд "Үрүвашики они" (Үзэсгэлэнт чөтгөр) киноны гол дүрийг бүтээв. Хожим уг дүрийнхээ нэр Юүкогоос санаа авч, муураа Юү гэж нэрлэсэн гэдэг.
2012 оны 3 сард Тохо Гэйно компанитай байгуулсан гэрээ нь дуусгавар болж, Wild Vision компани руу шилжив.
2019 оны 5 сард Cast Power компанид харьяалагдах болсон. Улмаар 2024 оны 9 сарын 30-нд бие дааж, менежментийн зарим ажлаа Ракүкюүэн компанид хариуцуулах болсноо зарласан ч 2025 оны 2 сарын 1-нээс чөлөөт уран бүтээлч болжээ.
2025 он 7 сарын 3-нд түүний гэрт хэн болох нь тодорхойгүй цогцос олдсон. 6 сарын сүүлчээс Тооно интернэтэд бичлэг оруулаагүй, мөн ойр дотнынхонтойгоо холбогдоогүй байсан тул уг цогсыг Тооно Нагико байж магадгүй гэж шинжилж байгаа тухай дараагийн өдөр нь цагдаагийн газраас зарлав. 2025 оны 7 сарын 17-нд Тооногийн албан ёсны блог нь шинэчлэгдэж, нас барсан болохыг нь зарлажээ.

Ангилал:1979 онд төрсөн
Ангилал:2025 онд өнгөрсөн
Ангилал:Канагава мужийн хүн
Ангилал:Японы жүжигчин